Antallet af anmeldelser om bedrageri har været hastigt stigende gennem 10 år - og de nyeste tal viser, at himmelflugten på antallet af sager endnu ikke er toppet. På landsplan blev der i i fjerde kvartal 2022 anmeldt 14.444 bedrageriforbrydelser, mens det i fjerde kvartal 2021 var 10.419. Det viser tal fra Danmarks Statistik. Det svarer til en stigning på 39 procent. Siden 2015 har stort set hele stigningen i antallet af bedrageriforbrydelser været båret af såkaldt databedrageri. Det kan for eksempel være svindel via mail, SMS, sociale medier eller andre digitale platforme hvor bagmænd forsøger at få adgang til private danskeres oplysninger. En udbredt fremgangsmåde er også telefonopkald til ældre borgere, hvor eksempelvis "Microsofts Supportteam" forsøger at snyde oplysninger ud af deres ofre. Mange vil for eksempel have oplevet at modtage SMS'er om at en pakke angiveligt er på vej - men at man bare lige skal indtaste sine betalingsoplysninger for at pakken kan blive leveret. Mindre stigning i Nordjylland I Nordjylland blev der i hele 2022 anmeldt 1637 bedrageriforbrydelser - og i lighed med resten af landet, er der tale om en stor stigning i forhold til 2021 hvor der blev anmeldt 1395 bedrageriforbrydelser. Det svarer til en stigning på 17,3 procent. Færre indbrud i hele landet - lidt flere i Nordjylland Mens antallet af bedragerisager er på himmelflugt, bliver der længere og længere mellem de klassiske indbrud hvor det fine stel, arvesølvet og det nye fjernsyn bliver stjålet. På landsplan blev der fjerde kvartal 2022 anmeldt 4028 indbrud i beboelser mens tallet i fjerde kvartal 2021 var 4424 - altså et fald lige lige knap 10 procent. I Nordjylland blev der dog i hele 2022 anmeldt 1092 indbrud mens det var knap 300 færre i 2021 hvor 800 hjem blev udsat for indbrud.

Opsummering:
Antallet af sager, hvor danske borgere og virksomheder er blevet franarret oplysninger og penge, har gennem de seneste 10 år været på himmelflugt.